ത്രീ സ്റ്റാര് ചെല്സി ലണ്ടന്: ഇംഗ്ലീഷ് പ്രീമിയര് ലീഗ് ഫുട്ബോളില് ചെല്സിക്കു നാലാം ജയം. എവേ പോരാട്ടത്തില് ടോട്ടനത്തെ മറുപടിയില്ലാത്ത മൂന്ന് ഗോളുകള്ക്കാണ് ചെല്സി തകര്ത്തത്. ചെല്സിയുടെ മൂന്ന് ഗോളും മുന്നേറ്റനിരക്കാരല്ല നേടിയതെന്നതാണു ശ്രദ്ധേയം.പ്രതിരോധ താരങ്ങളായ തിയാഗോ സില്വ 49, അന്റോണിയൊ റൂഡിഗര് 902 എന്നിവരും സെന്റര് മിഡ്ഫീല്ഡറായ എന്ഗോളൊ കാന്റെയുമാണ് 57 ചെല്സിക്കായി വലകുലുക്കിയത്. 46ാം മിനിറ്റില് മാന്സണ് മൗണ്ടിനു പകരമായാണു കാന്റെ കളത്തിലെത്തിയത്. 49 പ്രീമിയര് ലീഗ് മത്സരങ്ങള്ക്കിടെ കാന്റെയുടെ ആദ്യ ഗോളാണിത്. 36 വര്ഷവും 362 ദിവസവും വയസുള്ള തിയാഗോ സില്വ ചെല്സിക്കായി പ്രീമിയര് ലീഗില് ഗോള് നേടുന്ന ഏറ്റവും പ്രായം കൂടിയ രണ്ടാമത്തെ താരമെന്ന നേട്ടം സ്വന്തമാക്കി. ദിദിയെ ദ്രോഗ്ബയാണ് 2015ല്, 37 വര്ഷവും 49 ദിനവും പ്രായം ചെല്സിക്കായി പ്രീമിയര് ലീഗില് ഗോള് നേടിയ ഏറ്റവും പ്രായം കൂടിയ താരം.